उदालगुरि जिलानि गंसे गामियारि लामानि खामानि मावलांनायाव रां जाख्लनायनि गोख्रों अ'जद सिखारदों । टंला महलियापारा फोनांजाब लामा चरनपारा निफ्राय देलानधाट लामासिम लामा फाहामथायाव बाङाइ बिबांनि खामानि मावलांनायनि खौरां सोरांङाव फैदों । 2019 माइथायनि 2 जुन अक्ट'आव दरंनि सिपाझार आरो कलाइगाव बिधान सभा बियाबनि एम एल ए ( Legislator ) बिनन्द कुमार सइकीया आरो महेश्वर बर' बिथांमोना अन्थाइ खाम्फा ( Foundation Stone ) गायसन लांदोंमोन । बै गाज्रि हालोदाव गोगलैनाय लामाया 10 बोसोर निबो बारा सम सोरखारनि लामा फाहामथाइ बिफाननि जानगाराव थानांदोंमोन । दरं आरो अदालगुरि जिल्लायाव थाफानाय लामाया जोबोद दुखु खस्थ'यै हान्थिलांनो गोनां जादोंमोन । मख'जाथावदि लामा फाहामनायनि बिबानाव थानाय फसंथाना जोबोद बाङाइ बिबांनि मुवा बेसाद बाहायनायनि जाउनाव गाज्रि हालोद होन्ना राज्यो राजाया खुद्रिसारो । दायो थिखादाराबो अ'जद दैखांनाय आयदानि जानगाराव थानानै मोनबो गोनांथि होआखै । बिफानारि मावबिबान गोरा गाज्रि हालोदजों गेग्रेबनाय लामाखौ थाबैनो फाहामनायनि राहा एबा आगान लायाब्ला जों बिफाननि हेंथायै गोख्रों सुबुंदारारि खुद्रिसार हाबाफारि आजावनायनि हुमखि होयो । खौरां गिरिया जाथाइथिलि नायगिदिंनानै बुंदों दि 18 अक्ट'बरनि हराव महलियापारानि लामायाव टपिं कार्पेट नि खामानिया सोलिदोंमोन । टिब्रा राभा मुंनि सासे जायगायारि सुबुंआ फोरमाय हरनाय बादिब्ला आसाम सोरखार आरो बि टि सि नि बिफाना उदांयै रां जाख्ल'नायनि लामाखौ गनायथि होदों होन्ना दुसिदों । बेरा फारसेथिं गुबुन सासे सुबुंआ खुद्रिसारनानै बुंथियो दि जों जि बोसोरनि बारा सम गाज्रि लामाखौ राज्यो राजा हान्थिनायाव सुबिदा जानायनि थाखाय सोरखारखौ गुरै आर'ज गाबहरदोंमोन । नाथाय बे आखुजों सोरखारा सोलायथाइनि महर बोजबना लानांगौ बा बै बादि सोलायथाइ जोंखौ नांथारा होन्ना बुंहरो । आरोबाव गुबुन सासे सांग्रां गामियारि स्राभन प्रसाद शर्मा बिथाङा हादोरसा सोरखार ( State Government ) आरो लामा फाहायथाइ बिफान ( Public Works Department ) खौ गोखै रावजों सोंखारियो । मोनसे सुलुंङाव फोरमाय जानाय खौरांनि बादिब्ला बै लामानि फाहामनायनि थाखाय से कौटि ( 1 Crore ) रां सेंन्सन जादोंमोन होन्ना मिथिनो मोननाय जादों । 
टंला महलियापारा लामानि गाज्रि हालोदनि थाखाय राज्यो - राजाया खुद्रिसारदों